paragraph_text: Priča sa snažnom ženskom porukom prati odlazak dviju prijateljica na izlet automobilom, no put se neočekivano pretvara u bijeg pred policijom i simbolični put prema osobnoj slobodi. Harvey Keitel je suosjećajni detektiv koji ih nastoji uhvatiti. U filmu su igrali i Michael Madsen te Brad Pitt kojem je uloga mladog lopova J.D.-ja bila jedna od prvih značajnijih na filmu. Thelma Dickinson (Geena Davis) je mlada kućanica u braku s Darrylom, prodavačem tepiha koji je emotivno zlostavlja.[https://www.britannica.com/biography/Geena-Davis Bauer, Patricia. "Geena Davis". Encyclopedia Britannica, 17. siječnja 2021.] (pristupljeno 28. ožujka 2021.) Louise Sawyer je konobarica oštra jezika, zaposlena u zalogajnici. U vezi je s glazbenikom Jimmyjem (Michael Madsen) koji je većinu vremena na putu. Automobilom kreću na vikend-odmor u ribarsku kolibu u planinama, tražeći odmor od turobne svakodnevnice koju žive u Arkansasu na američkom Jugu. Putem staju u baru uz cestu, gdje Thelma upoznaje Harlana (Timothy Carhart) i pleše s njim. Harlan je kasnije pokuša silovati na parkiralištu, no dolazi Louise i zaprijeti mu oružjem. Harlan ih na odlasku vrijeđa te ga Louise u napadu bijesa doista ustrijeli i ubije. Prestravljena Thelma je odvodi do automobila te bježe s mjesta događaja, što oblikuje daljnji tijek radnje i vodi k dojmljivom završetku.